اغوز تیوی : توپلومسال حیاتدا مدنی اولماق ، مدنی دوشونمک ، مدنی حرکت ائتمک آن ایدهآل یاشام طرزیدیر ،دئموکراتیک توپلومون خصوصییتلرینده ن ساییلیر. دئموکراتیک اولکه لرین اوزلرینی مدنی آپارمالاری بو توپلوملارین دئموکراتیک سیاسی دوزه نینده ن ، وحقوق دولتی نین وارلیغی ایله علاقه داردیر. چونکی بو اولکه لرده یاسالارا دایانان بیر نظم ـ اینتیظام موجودور.
یعنی حقوق دولتی حاکیمدیر.بو اولکه لرین حاکمییت لری خالق طرفینده ن سئچیلیر قانون و میللت قارشی سیندا مسئولیت داشیییرلار. اونلارین وظیفه لری مقام، پول و قوهوم بازلیق یوخ ، اوز میللتلری نین و اولکه لری نین داهادا گلیشمه سی ، گله جه یی و خالقین ریفاهی اوچوندور. اولکه ده دولت ایشچیلری میللت ایشچیسی ساییلیرلار.چونکو اونلارین آیلیقلاری( امک ـ حقوقلاری ) میللتین وئردی یی وئرگیلردن تأمین ائدیلیر. یعنی دولتله ،میللت آراسیندا بویوک بیرتضاد موجود دئییلدیر. حتا اولکه داخیلینده فعالیت گوستره ن فیرقه لر، اولکه لری نین منافعی اورتایا گلدیکده بیرلیکده حرکت ائدیب ، بیر آغیزدان دانیشیرلار. طبیعی اولاراق اولکه وطنداشلاری اولکه یاسالارینا حورمتله یاناشاراق اوز اعتیراضلارینی قانونلار چرچیوه سینده مدنی شکیلده حیاتا کئچیریرلر. پولیس ده اونلاری قوروماق مجبورییتینده دیر ،عین زاماندا بو اولکه لرده یاشایان اهالی بو اولکه نین وطنداشلاریدیرلار. بو اولکه اوز اولکه لریدیر. مستعمره ده یاد حاکمیتی آلتیندا یاشامیرلار.
ایران دئییله ن اولکه یه گلدیکده بو اولکه نی هئچ بیر ساحه ده ،بئله دئموکراتیک اولکه لرله موقایسه ائدیلمه سی ایمکانسیزدیر. ایلک اولاراق بو اولکه ده دیکتاتور ، جینایتکار، فوندامنتالیست ـ ایرقچی بیر رئژیم حاکیمدیر. بو حاکمییت بو اولکه ده یاشاماق مجبورییتینده اولان خالقلارین حقیقی تمثیلچیسی دئییلدیر. عکسینه بو میللتلرین دوشمنی ساییلیر. بو جنابلار اولکه نی شخصی مالیکانه لری ساییب ، بوتون اولکه گلیرلرینی اوز گلیرلری حئساب ائدیرلر اونلاردان بو حاقدا سورغو حساب سوراجاق بیر اورقان موجود دئییلدیر. مادام العمرده اعدام و ایشکنجه ایله حاکمییتده قالماق ایسته ییرلر .سوزده آپاریلان سئچگی لرینده ، هئچ بیر قانونی کئچرلی یی یوخدور. چونکی سئچگیلر آزاد و دئموکراتیک قایدا ـ قانونلار اساسیندا آپاریلمیر.
آنجاق اونلارین ایسته دیکلری شخصلر سئچگیلره بوراخیلیرلار. . اولکه ده فعالیت گوستره ن هئچ بیر فیرقه یوخدور. بونا ایجازه وئریلمیر. مطبوعات ، رادییو ـ تئلویزییون و مطبوعات ایسه بو جینایتکار ـ ایرقچی رئژیمین کونترولو آلتیندادیر. اونلارین ایجازه سی اولمادان نه یازیلیر ، نه دئییلیر، نه ده گوسته ریلیر. چوخ دانیشان اولدورولور، دوسداق وایشکنجه ائولرینه گونده ریلیر. .اوسته لیک بو اولکه ده اعتیراض ، اوزونده ن مودافعه حاقی یوخدور.چونکو وطنداشلارین حقوقی حاقی یوخدور. دیوان ائولریده ، محکمه لرده رئژیمین کونترولو آلتیندادیر. وبوروغو ایله حرکت ائدیرلر. بو اولکه ده اعدام ائتمک ، آدام اولدورمک سو ایچیم قده ر راحاتدیر.
بو ساحه ده دونیادا بیرینجی ساییلیر. رئژیم اوز موخا لیف لرینی بو وباشقا شکیللرده یوخ ائمکده دیر. پولیس ، پاسدار، بسیجی ، امنیت تشکیلاتلاری و رئژیمه قوللوقچولوق ائده ن خبرچین لر میللتین جانینی شیشه یه توتماقدادیرلار. بیر تک سوزله دئسک ایران دئییله ن یئر بیر بویوک ایشکنجه ائوی و دوسداقدیر . بئله بیر زیندان دا دئموکراتیک اولکه لرده اولدوغو کیمی نئجه دییه رلر مدنی موباریزه و اعتیراضدان سوز گئده بیلمه ز، بئله بیر ایدعا آلداتیجی بیر فیکیردیر. ساده لوح لوق دیر. چونکی تئهرانین جینایتکار ، فوندامنتالیست ایرقچی رئژیمین حاکیم اولدوغو بیر محیط ده اونون ایدئولوژیک ، گوروشلری چرچیوه سینده حرکت ائتمک لازیمدیر. بودا دیکتاتور جینایتکار رئژیمین وارلیغینی قانونی قبول ائتمک ، اونا بویون ایمک دئمکدیر. بونا گوره ده موباریزه نین آیری مئتودلاریندان یارارلانماق لازیمدیر.
داوامی وار.
azb_Arab azb_Arab azb_Arab azb_Arab azb_Arab azb_Arab